《和鲁望白菊》
唐代·张贲

雪彩冰姿号女华，寄身多是地仙家。有时南国和霜立，

几处东篱伴月斜。谢客琼枝空贮恨，袁郎金钿不成夸。

自知终古清香在，更出梅妆弄晚霞。

作者简介：张贲[唐]（约公元八六七年前后在世），字润卿，南阳人。生卒年均不详，约唐懿宗咸通中前后在世。登大中进士第。尝隐于茅山。后寓吴中，与皮日休、陆龟蒙游。唐末，为广文博士。贲所作诗，今存十六首。（见全唐诗）